《木兰花慢 简周丈缦云李君壬菽戊辰》
清代·庄棫

被游丝一瞥，方解道、是残春。料处处园林，纷纷桃李，吹送香尘。

销魂。漫天飞絮，到中庭、飏起看还匀。底事重帘不卷，从教误了芳辰。

风风雨雨乍新晴，几辈逐雕轮。想草软如茵。香车稳卧，说也忺人。

温存。一襟幽思，绕深闺、千梦翠眉颦。起向阑干斜倚，待看新月如银。

作者简介：庄棫（1830——1878 ），字中白，一字利叔，清代词人，学者，号东庄，又号蒿庵。丹徒人，生于道光十年（1830）。光绪四年（一八七八）卒。享年四十九岁。著有《蒿庵遗稿》，词甲、乙稿及补遗附焉。